CELEX: 32021D1895
Language: sl
Date: 2021-10-28 00:00:00
Title: Izvedbeni sklep Komisije (EU) 2021/1895 z dne 28. oktobra 2021 o določitvi enakovrednosti COVID-19 potrdil, ki jih izdaja Združeno kraljestvo Velika Britanija in Severna Irska, in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji (Besedilo velja za EGP)

29.10.2021   
               
               
                  SL
               
               
                  Uradni list Evropske unije
               
               
                  L 384/112
               
            
         IZVEDBENI SKLEP KOMISIJE (EU) 2021/1895
         z dne 28. oktobra 2021
         o določitvi enakovrednosti COVID-19 potrdil, ki jih izdaja Združeno kraljestvo Velika Britanija in Severna Irska, in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/953 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) za olajšanje prostega gibanja med pandemijo COVID-19 (1) in zlasti člena 8(2) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2021/953 določa okvir za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (v nadaljnjem besedilu: digitalno COVID potrdilo EU) z namenom, da se imetnikom olajša uveljavljanje pravice do prostega gibanja med pandemijo COVID-19. Prav tako prispeva k lažji postopni odpravi, na usklajen način, omejitev prostega gibanja, ki so jih v skladu s pravom Unije uvedle države članice za omejitev širjenja SARS-CoV-2.
                  
               
                     (2)
                  
                  
                     Uredba (EU) 2021/953 omogoča priznavanje COVID-19 potrdil, ki jih tretje države izdajo državljanom Unije in njihovim družinskim članom, če Komisija ugotovi, da so navedena COVID-19 potrdila izdana v skladu s standardi, ki se štejejo za enakovredne standardom, določenim v skladu z navedeno uredbo. Poleg tega morajo države članice v skladu z Uredbo (EU) 2021/954 Evropskega parlamenta in Sveta (2) pravila, določena v Uredbi (EU) 2021/953, uporabljati za državljane tretjih držav, ki ne spadajo v področje uporabe navedene uredbe, vendar se zakonito nahajajo ali prebivajo na njihovem ozemlju, in ki so upravičeni do potovanja v druge države članice v skladu s pravom Unije. Zato bi se morale vse ugotovitve o enakovrednosti iz tega sklepa, uporabljati za potrdila o cepljenju, testu in preboleli bolezni v zvezi s COVID-19, ki jih Združeno kraljestvo Velika Britanija in Severna Irska izda državljanom Unije in njihovim družinskim članom. Podobno bi se morale na podlagi Uredbe (EU) 2021/954 take ugotovitve o enakovrednosti uporabljati tudi za potrdila o cepljenju, testu in preboleli bolezni v zvezi s COVID-19, ki jih Združeno kraljestvo Velika Britanija in Severna Irska izda državljanom tretjih držav, ki se zakonito nahajajo ali prebivajo na ozemlju držav članic pod pogoji iz navedene uredbe.
                  
               
                     (3)
                  
                  
                     Združeno kraljestvo Velika Britanija in Severna Irska je 28. julija 2021 Komisiji predložilo podrobne informacije o izdaji interoperabilnih potrdil o cepljenju, testu in preboleli bolezni v zvezi s COVID-19 v skladu z enotnim sistemom „UK COVID Certificates“. Ta sistem obsega štiri komponente, in sicer za Anglijo, Wales in Otok Man („Covid Pass“); Jersey in Guernsey („2D Barcode API“); Škotsko („NHS Scotland Covid Status“) ter Severno Irsko („COVIDCert“). Združeno kraljestvo Velika Britanija in Severna Irska je Komisijo obvestilo, da meni, da se njegova COVID-19 potrdila izdajajo v skladu s standardom in tehnološkim sistemom, ki sta interoperabilna z okvirom zaupanja, vzpostavljenim z Uredbo (EU) 2021/953, in ki omogočata preverjanje verodostojnosti, veljavnosti in celovitosti potrdil. V zvezi s tem je Združeno kraljestvo Velika Britanija in Severna Irska Komisijo obvestilo, da COVID-19 potrdila, ki jih Združeno kraljestvo Velika Britanija in Severna Irska izda v skladu s sistemom „UK COVID Certificates“, vsebujejo podatke iz Priloge k Uredbi (EU) 2021/953.
                  
               
                     (4)
                  
                  
                     Združeno kraljestvo Velika Britanija in Severna Irska je prav tako obvestilo Komisijo, da priznava potrdila o cepljenju, ki jih izdajo države članice in države EGP v skladu z Uredbo (EU) 2021/953. Poleg tega je Združeno kraljestvo Velika Britanija in Severna Irska Komisijo obvestilo, da bo imetnike digitalnih COVID potrdil EU o cepljenju, testu in preboleli bolezni obravnavalo enako kot imetnike potrdil, ki jih izda Združeno kraljestvo Velika Britanija in Severna Irska. Združeno kraljestvo Velika Britanija in Severna Irska je poudarilo, da so vsi potniki, ki so polno cepljeni s cepivom, ki ga priznava Združeno kraljestvo, ali s cepivom, ki ima dovoljenje za promet po vsej EU, izvzeti iz karantene in obveznosti, da 8. dan po prihodu opravijo test, če prispejo iz držav, ki so glede na epidemiološko stanje razvrščene med „oranžne“. Združeno kraljestvo Velika Britanija in Severna Irska je tudi navedlo, da negativni testi in naravna imunost po pozitivnem testu niso del njegove politike izvzetja ljudi iz karantene.
                  
               
                     (5)
                  
                  
                     Na prošnjo Združenega kraljestva Velika Britanija in Severna Irska je Komisija 4. oktobra 2021 izvedla tehnične preskuse, ki so pokazali, da Združeno kraljestvo Velika Britanija in Severna Irska izdaja potrdila o cepljenju, testu in preboleli bolezni v zvezi s COVID-19 v skladu s sistemom „UK COVID Certificates“, katerega vse komponente so interoperabilne z okvirom zaupanja, vzpostavljenim z Uredbo (EU) 2021/953, ter omogočajo preverjanje verodostojnosti, veljavnosti in celovitosti potrdil. Komisija je potrdila tudi, da potrdila o cepljenju, testu in preboleli bolezni v zvezi s COVID-19, ki jih Združeno kraljestvo Velika Britanija in Severna Irska izda v skladu s katero koli komponento sistema „UK COVID Certificates“, vsebujejo potrebne podatke. Ocena Komisije je potrjena po dodatnem obvestilu, ki ga je Združeno kraljestvo Velika Britanija in Severna Irska predložilo 14. oktobra 2021.
                  
               
                     (6)
                  
                  
                     Združeno kraljestvo Velika Britanija in Severna Irska je Komisijo poleg tega obvestilo, da izdaja interoperabilna potrdila o cepljenju s cepivi proti COVID-19. Ta trenutno vključujejo cepivo Comirnaty, cepivo proti COVID-19 Janssen ter cepivi Spikevax in Vaxzevria. Združeno kraljestvo Velika Britanija in Severna Irska je nadalje navedlo, da izdaja potrdila o cepljenju udeležencem kliničnih študij, ki so prejeli še ne odobreno cepivo v okviru klinične študije tega kandidata za cepivo. To trenutno velja za kandidata za cepivo, ki ga je razvila družba Novavax CZ AS.
                  
               
                     (7)
                  
                  
                     Združeno kraljestvo Velika Britanija in Severna Irska je Komisijo tudi obvestilo, da bo izdajalo interoperabilna potrdila o testu samo za amplifikacijske teste nukleinske kisline in ne za hitre antigenske teste.
                  
               
                     (8)
                  
                  
                     Združeno kraljestvo Velika Britanija in Severna Irska je Komisijo nadalje obvestilo, da izdaja interoperabilna potrdila o preboleli bolezni. Ta potrdila veljajo največ 180 dni po datumu prvega pozitivnega testa.
                  
               
                     (9)
                  
                  
                     Združeno kraljestvo Velika Britanija in Severna Irska je Komisijo obvestilo tudi, da se bodo pri preverjanju potrdil v Združenem kraljestvu Velika Britanija in Severna Irska osebni podatki, vključeni v potrdila, obdelovali samo za preverjanje in potrditev cepljenja, rezultata testa ali prebolele bolezni imetnika in se po tem ne bodo hranili.
                  
               
                     (10)
                  
                  
                     S tem so izpolnjeni elementi, potrebni za ugotovitev, da se COVID-19 potrdila, ki jih Združeno kraljestvo Velika Britanija in Severna Irska izda v skladu s sistemom „UK COVID Certificates“, štejejo za enakovredna tistim, izdanim v skladu z Uredbo (EU) 2021/953.
                  
               
                     (11)
                  
                  
                     COVID-19 potrdila, ki jih Združeno kraljestvo Velika Britanija in Severna Irska izda v skladu s sistemom „UK COVID Certificates“, bi bilo zato treba priznati pod pogoji iz člena 5(5), člena 6(5) in člena 7(8) Uredbe (EU) 2021/953.
                  
               
                     (12)
                  
                  
                     Da bi se ta sklep lahko izvajal, bi moralo biti Združeno kraljestvo Velika Britanija in Severna Irska povezano z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
                  
               
                     (13)
                  
                  
                     Za zaščito interesov Unije, zlasti na področju javnega zdravja, lahko Komisija uporabi svoja pooblastila za začasno zadržanje izvajanja tega sklepa ali njegovo odpoved, če pogoji iz člena 8(2) Uredbe (EU) 2021/953 niso več izpolnjeni.
                  
               
                     (14)
                  
                  
                     Da bi bilo Združeno kraljestvo Velika Britanija in Severna Irska čim prej povezano z okvirom zaupanja za digitalno COVID potrdilo EU, vzpostavljenim z Uredbo (EU) 2021/953, bi moral ta sklep začeti veljati na dan objave v Uradnem listu Evropske unije.
                  
               
                     (15)
                  
                  
                     Ukrepi iz tega sklepa so v skladu z mnenjem odbora, ustanovljenega s členom 14 Uredbe (EU) 2021/953 –
                  
               SPREJELA NASLEDNJI SKLEP:
         
            Člen 1
            Potrdila o cepljenju, testu in preboleli bolezni v zvezi s COVID-19, ki jih izdaja Združeno kraljestvo Velika Britanija in Severna Irska v skladu s sistemom „UK COVID Certificates“, se z namenom, da se olajša uveljavljanje pravice do prostega gibanja v Uniji, obravnavajo kot enakovredna tistim, izdanim v skladu z Uredbo (EU) 2021/953.
         
         
            Člen 2
            Združeno kraljestvo Velika Britanija in Severna Irska je povezano z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
         
         
            Člen 3
            Ta sklep začne veljati na dan objave v Uradnem listu Evropske unije.
         
         
            V Bruslju, 28. oktobra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 211, 15.6.2021, str. 1.
         
            (2)  Uredba (EU) 2021/954 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) v zvezi z državljani tretjih držav, ki se zakonito nahajajo ali prebivajo na ozemlju držav članic med pandemijo COVID-19 (UL L 211, 15.6.2021, str. 24).